Lufsig

Lufsig係一款德國設計師Silke Leffler設計嘅毛公仔，響宜家家居有得賣。

造形

Lufsig造形係一隻狼抱著一個婆婆，小朋友可以由狼肚入面救返出婆婆，靈感嚟自童話故仔《小紅帽》嘅大豺狼。

為咗配合宜家家居「毛公仔助學行動」，宜家家居將Lufsig嘅性格設定做怕醜仔，家境窮但好學，每天一早起身幫人派牛奶同報紙，希望可以去返學學多啲嘢。而佢手抱嘅婆婆係位充滿智慧嘅老師，經常響課堂提問，等學生由遊戲度學識諗嘢。

名 
Lufsig係瑞典文，瑞典宜家家居官方講法話係「伐木」咁解，亦有人覺得係有笨手笨腳、論論盡盡嘅意思。

Lufsig響兩岸三地嘅宜家家居都有得賣，香港同台灣都直接用返原名，而中國大陸就跟北方話音譯，原先譯做「路姆西」，後來改名做「路福西」。

風行香港
2013年11月開始，宜家家居喺全世界搞「毛公仔助學行動」，義賣Lufsig同其他毛公仔，本來唔係好多香港人留意。但到12月7號，香港社民連兩位成員向行政長官梁振英抗議嗰陣，除咗丟雞蛋之外，亦有丟Lufsig，因為Lufsig個大陸譯名「路姆西」同粵語粗口「老母屄」接近，夾埋「丟」呢個動作，諧音就係「屌你老母屄」。加上一直都有人將梁振英比喻做狼，所以成功引起唔少香港人留意。

喺網上廣泛討論同傳媒廣泛報道之下，好多香港人都湧到宜家家居搶購Lufsig，唔使3日時間就賣斷市，當中部份人更將佢用炒高嚟賣，甚至連大陸嘅深圳分舖同廣州分舖都賣清嗮。亦有一啲香港出名嘅人趁熱鬧同Lufsig一齊影相。

隨後，梁振英本人亦同Lufsig合照，重開埋網誌「與狼共桌」，話讚賞銷售商搞助學籌款，又盛讚香港人有創意，重送咗個Lufsig畀個女做聖誕禮物。

另外，喺中國大陸，有個商人喺路姆西搶購潮後冇幾耐，推出咗五款路姆西手機殼，多種手機版本都有。

遊戲
有網民整咗「CY大戰路姆西」遊戲，等廣大網民可以玩鋪勁，面世一日成為網民追捧嘅電子遊戲。玩法同經典遊戲食鬼相似，玩家可以用CY食伯母同可反食路姆西，分數高可以登上狼虎榜。俾香港《蘋果日報》等傳媒報導之後，流量又再升，玩家數目超過五萬。

改名
事件發生之後，宜家宣布將Lufsig大陸譯名改成「路福西」。宜家總部發言人對事件表示遺憾，但聲稱唔會撤回產品。不過又有人再將福同fuck聯繫起身。

睼埋
 連登豬
 連登狗
 Pepe蛙
 腦魔
 蛇獴

LUFSIG 宜家家居香港網、宜家家居中國大陸網

公仔
宜家家居